**Návrh**

**ZÁKON**

**z ..... 2019,**

**ktorým sa mení a dopĺňa zákon č. 206/2009 Z. z. o múzeách a o galériách a o ochrane predmetov kultúrnej hodnoty a o zmene zákona Slovenskej národnej rady č. 372/1990 Zb. o priestupkoch v znení neskorších predpisov v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 206/2009 Z. z. o múzeách a o galériách a o ochrane predmetov kultúrnej hodnoty a o zmene zákona Slovenskej národnej rady č. 372/1990 Zb. o priestupkoch v znení neskorších predpisov v znení zákona č. 38/2014 Z. z., zákona č. 126/2015 Z. z., zákona č. 376/2015 Z. z., zákona č. 160/2018 Z. z. a nálezu Ústavného súdu Slovenskej republiky č. 34/2019 Z. z. sa mení a dopĺňa takto:

1. V  § 13 ods. 8 písmeno a) znie:

„a) právnická osoba, ktorou je múzeum alebo galéria, zamestnanci ktorej spĺňajú odbornú kvalifikáciu, ktorou sa rozumie dosiahnutá kvalifikácia a odborná prax,“.

2. V § 13 odsek 9 znie:

,,(9) Odbornou kvalifikáciou sa rozumie dosiahnutá kvalifikácia a odborná prax pre reštaurovanie zbierkových predmetov, ktoré sú diela výtvarných umení, ktorým je vysokoškolské vzdelanie druhého stupňa a najmenej tri roky odbornej praxe. Odbornou praxou je vykonávanie reštaurátorských činností pod dohľadom reštaurátora zamestnaného u právnickej osoby podľa odseku 8 písm. a) alebo pod dohľadom člena Komory reštaurátorov.“.

3. Za § 21 sa vkladá § 21a, ktorý vrátane nadpisu znie:

 „§ 21a

Prechodné ustanovenie k úpravám účinným dňom vyhlásenia

Reštaurovanie zbierkových predmetov z oblasti výtvarného umenia začaté Pamiatkovým úradom Slovenskej republiky pred 11. februárom 2019 dokončí podľa predpisov účinných po nadobudnutí účinnosti tohto zákona právnická osoba podľa § 13 ods. 8 písm. a).“.

**Čl. II**

Tento zákon nadobúda účinnosť dňom vyhlásenia.